Na osnovu člana 13 stav 1 Zakona o naučnoistraživačkoj djelatnosti („Službeni list CG“, br. 80/10, 57/14 i 82/20) i Odluke o raspisivanju Konkursa, broj 01-082/24-978/1, od 12.07.2024. godine, Ministarstvo prosvjete, nauke i inovacija objavljuje

**KONKURS ZA PODRŠKU UČEŠĆU NA DOGAĐAJU „BIG SCIENCE BUSINESS FORUM 2024“ U TRSTU**

Big Science Business Forum (BSBF 2024) je poslovno orijentisan događaj, fokusiran na visoku tehnologiju i inovacije sa ciljem da bude glavno mjesto susreta između krupnih istraživačkih infrastruktura i privrede u Evropi. BSBF 2024 je jedinstvena prilika za evropske firme i druge organizacije da se, na licu mjesta, uključe u pozive i konkurse vrijedne milijarde eura koje, prema specifičnim procedurama, sprovode velike međunarodne organizacije u oblasti nauke - *Big Science* organizacije.

Na BSBF 2024 učesnici/ce imaće priliku da:

* se bliže upoznaju sa širokim spektrom poslovnih oblasti i tehnologija;
* se upoznaju sa predstavnicima *Big Science* organizacija, njihovim ključnim stručnjacima za nove tehnologije;
* steknu uvid u pravila nabavke, prava intelektualne svojine, kako se kompanije mogu uključiti na *Big Science* tržište iz industrijske perspektive;
* učestvuju u događaju „[SME Track](https://www.bsbf2024.org/smes-track/)“, osmišljenom da poveća vidljivost evropskih malih i srednjih preduzeća kao ključnih aktera za poslovanje na *Big Science* tržištu;
* upoznaju nove povezane *Big Science* organizacije kako bi omogućili nove prilike za saradnju između evropskog istraživačkog i industrijskog sistema;
* predstave stručnost i potencijal svoje kompanije za razvoj *Big Science* tržišta kroz učešće u sponzorstvima i otvorenoj izložbenoj zoni; i
* se umreže i uspostave dugoročna partnerstva putem B2B sastanaka.

Republika Italija će biti domaćin trećeg izdanja Foruma koji će se održati od 1. do 4. oktobra 2024. godine u Trstu, a događaj organizuju: Evropska organizacija za nuklearna istraživanja (CERN), Evropska svemirska agencija (ESA), Evropska južna opservatorija (ESO), Evropski spalacioni izvor (ESS), Evropski sinhrotroni radijacijski centar (ESRF), Evropski XFEL (*European X-Ray Free Electron Laser*), Postrojenje za istraživanje antiprotona i jona u Evropi (FAIR), Fuzija za energiju (*Fusion for Energy* - F4E), Institut Laue-Langevin (ILL) i Opservatorija *Square Kilometre Array* (SKAO), u saradnji sa Panevropskom mrežom nacionalnih Oficira za vezu sa industrijom (PERIIA).

Link sa više informacija o događaju: <https://www.bsbf2024.org/>

**Ukupna sredstva ovog konkursa iznose** **7.500,00 €.**

**Pojedinačni grant za učešće na događaju iznosi do** **1.500 € po učesniku/ci**.

**Sredstva granta mogu se koristiti isključivo za troškove registracije za učešće na događaju, troškove puta i smještaja**.

**Na Konkurs se mogu prijaviti licencirane naučnoistraživačke ustanove, koje mogu kandidovati najviše dva učesnika/ce po ustanovi.**

Prijavna dokumentacija obuhvata:

* Popunjen, potpisan i pečatiran prijavni obrazac;
* CV sa bibliografijom (Europass format, najviše 5 strana); i
* dokaz da je kandidat zaposlen na ustanovi koja podnosi prijavu.

Administrativnu provjeru ispunjenosti uslova za prijavu na Poziv vršiće tročlana Komisija, koju će formirati Ministarstvo prosvjete, nauke i inovacija.

Dodjela sredstava po ovom pozivu vršiće se u skladu sa prisprijećem prihvatljivih prijava i raspoloživim budžetom konkursa.

U roku od 15 dana od dana povratka sa putovanja, dobitnik granta je u obavezi da Ministarstvu prosvjete, nauke i inovacija dostavi Izvještaj o realizovanom učešću na događaju (narativni i finansijski uz dokaze o utrošenim sredstvima), na obrascu propisanom od strane Ministarstva.

Ukoliko dobitnik granta ne realizuje putovanje ili ne utroši cjelokupni iznos dodijeljenih sredstava, u obavezi da vrati neutrošena sredstva. U slučaju nedostavljanja Izvještaja u predviđenom roku, korisnik granta će biti u obavezi da vrati cjelokupni iznos dodijeljenih sredstava.

**NAČIN PRIJAVLJIVANJA:**

**Prijavni obrazac, uz prateću dokumentaciju,** potrebno je dostaviti u štampanoj (1 primjerak) na arhivu Ministarstva prosvjete, nauke i inovacija, adresa: Rimski trg bb, Podgorica, i elektronskoj formi na mejl adresu: ivana.lagator@mpni.gov.me

Prijave se dostavljaju na crnogorskom jeziku.

Rok za podnošenje prijava: **2. septembar 2024. godine, do 14.00 h**.

Kontakt osoba:

**Ivana Lagator**

**Direkcija za međunarodnu saradnju**

mail: ivana.lagator@mpni.gov.me.